ეზერ ვაიცმანი

ეზერ ვაიცმანი (ურ. עזר ויצמן, დ. 15 მანგი, 1924 — ღ. 24 პირელი, 2005) — ისრაელარი ოურდუმე მოღალე დო პოლიტიკოსი, ისრაელიშ პრეზიდენტი 1993-2000 წანეფს, ისრაელიშ მაართა პრეზიდენტიშ ხაიმ ვაიცმანიშ ჯიმასქუა.

ეზერ ვაიცმანი ნინალენდჷ ბრიტანეთიშ ოურდუმე-ოჰაერე ნძალეფს, მაჟირა მოსოფელიშ ლჷმაშ მიმალობას. უკულიანი პერიოდის, ვაიცმანი რდჷ ისრაელიშ ოურდუმე-ოჰაერე ნძალეფიშ ართ-ართი დუმარსხუაფალი. 
1958 წანას, ქუდარინეს ისრაელიშ ოურდუმე-ოჰაერე ნძალეფიშ თარსარდალო. ჸათე პოსტის გერინაშ ბორჯის, ვაიცმანქ მიშეღჷ კაბეტი თია ოურდუმე-ოჰაერე ნძალეფიშ ტრანფორმაციაშა დო მოდერნიზაციაშა, აკიმუშუ ახალი ტაქტიკა დო სტრატეგიეფი. 1969 წანაშე ვაიცმანი რდჷ ქნესეთიშ მაკათური. 1977 წანას ვაიცმანი ქუდარინეს ისრაელიშ დუდთხილუაშ მინისტრო. თიქ, 1978 წანას არსულჷ შანულამი როლი ეგვიპტეწკჷმა ოთინჩალე მორაგადაფეფს. 1980 წანას პოსტიშე გეგნოდირთჷ დო ბიზნეს-საქვარია ქიმწიჭყჷ. 1993 წანას ეზერ ვაიცმანქ გიშაგორილქ იჸუ ისრაელიშ, რანწკით მაშკვითა პრეზიდენტო, ნამუთ უმოსო ცერემონიული პოსტი რე დო შანულამი ხეშულობა ვაუღჷ. ვაიცმანქ, 1998 წანას კინ ახალშო იჸუ გიშაგორილქ პრეზიდენტო. 2000 წანას, თიქ პოსტიშე გეგნოდირთჷ ფინანსურ-კორუფციული სკანდალეფიშ გეშა.

ქოძირით თაშნეშე
 ისრაელიშ პრეზიდენტი

ლიტერატურა
 ენციკლოპედია ბრიტანიკა

კატეგორია:დუნაბადი 1924
კატეგორია:ნაღურა 2005
კატეგორია:ურიეფი
კატეგორია:ისრაელიშ პრეზიდენტეფი
კატეგორია:ისრაელარი პოლიტიკოსეფი
კატეგორია:ისრაელარი ოურდუმე მოღალეეფი
კატეგორია:ისრაელიშ დუდთხილუაშ მინისტრეფი